FI Euroopan unionin virallinen lehti C 140/27

Komission asetuksen (EY) N:o 1898/2006 18 artiklan 2 kohdassa tarkoitettu komission asetuksella (EY) N:o 1107/96 neuvoston asetuksen (ETY) N:o 2081/92 17 artiklassa tarkoitetun menettelyn mukaisesti rekisteröidyn alkuperänimityksen tai maantieteellisen merkinnän yhtenäisen asiakirjan julkaiseminen

2013/C 140/12

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EU) N:o 510/2006 (1)

”VITELA DE LAFÕES”

EY-N:o: PT-PGI-0017-0249-20.01.2011

SMM ( X ) SAN ( )

1. Nimi

”Vitela de Lafões”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta

Nuorten, vieroitusvaiheeseen (5–7 kuukauden iässä) asti kasvatettujen uros- ja naaraspuolisten Arouquesa- ja Mirandesa-rotuihin tai niiden risteytyksiin kuuluvien nautojen ruhoista leikattu liha

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

Vasikoita ruokitaan teurasikään (5–8 kuukautta) asti emänmaidolla. Sen lisäksi niille voidaan antaa lisäravintoa, joka koostuu alueella kasvatetusta heinästä, ajankohtana saatavilla olevasta tuoreesta laidunrehusta ja tilalla tuotetusta, pääasiassa maissijauhosta valmistetusta rehutiivisteestä.

Emolehmiä ruokitaan luonnontuotteilla, kuten maissilla, raiheinällä, pehmytmesiheinällä, rehukasveilla ja -viljalla, laitumilta saadulla ruoholla ja heinällä, pensaskasveilla (esim. Pterospartum tridentum), piikkiherneellä, kanervalla, genistalla (kun se on vielä pehmeää), vuorten luonnonvaraisilla heinä- ja pensaskasveilla, kauralla, rukiilla, oljilla ja heinällä.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

—

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

—

4. Maantieteellisen alueen tarkka rajaus

Kaikki taajamat seuraavissa kunnissa: Oliveira de Frades, Vouzela ja S. Pedro do Sul

sekä seuraavat taajamat: Cedrim ja Couto de Esteves (Sever do Vougan kunnassa), Bodiosa ja Ribafeita (Viseun kunnassa), Alva ja Gafanhão (Castro Dairen kunnassa).

5. Yhteys maantieteelliseen alkuperään

5.1 Maantieteellisen alueen erityisyys

Lafõesin alue ulottuu kolmen Vouga-joen varrella sijaitsevan ylängön (Serra do Caramulo, Gralheira ja Montemuro) alueelle. Sen ilmaston, maaperän ja pinnanmuodostuksen erityispiirteistä voidaan mainita mikroilmasto (valtamerellisen ja mannerilmaston välimaastossa), joka tarjoaa olosuhteet tiettyjen metsäkasvilajien esiintymiselle ja heinä- ja pensaskasvillisuuden kehittymiselle; vallitsevia laidunkasvilajeja ovat genista, kanerva, piikkiherne, Pterospartum tridentum ja kistus, joiden ravitsemukselliset ominaisuudet antavat lihalle aivan erityisen makuvivahteen.

5.2 Tuotteen erityisyys

Vitela de Lafões -vasikanlihan tärkeimmät ominaisuudet ovat

— vaalean ruusunpunainen väri, tasaisesti ja hienojakeisesti lihaskudokseen jakautunut valkoinen rasva;

— kiinteä, hieman kostea mehevä rakenne;

— tuotteelle ominainen aromi ja maku, joissa heijastuu eläinten nauttima luonnollinen ravinto.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Maantieteellisen alueen ja tuotteen laadun ja ominaisuuksien välinen syy-seuraussuhde johtuu eläinten (emolehmien ja vasikoiden) perinteisestä pitotavasta, laidunten laadusta ja eläinten alkuperärodusta.

Vitela de Lafões -vasikanlihan laatu tunnettiin jo 1800-luvun puolivälissä, ja sen alkuperä voidaan määritellä jokseenkin tarkasti, mikä käy ilmi Silvestre Bernardo de Liman Archivo Rural -sarjan ensimmäisestä osasta vuodelta 1858: ”Näillä verrattomilla vasikoilla ja hiehoilla, olipa sitten kyse maidontuotannossa olevista eläimistä tai vasta vieroitetuista nuorista eläimistä, on paljon kysyntää liha-alalla, ja niistä saadaan kuuluisaa Vitela de S. Pedro do Sul e de Lafões -vasikanlihaa”.

Eritelmän julkaisutiedot

(Asetuksen (EY) N:o 510/2006 (2) 5 artiklan 7 kohta)

http://www.gpp.pt/Valor/CE_Vitela_Lafoes.pdf

(1) Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012 (EUVL L 343, 14.12.2012, s. 1).

(2) Katso alaviite 1.